ڈاکٹر مخدوم سید محمد حبیب عرفانی



نام و نسب 
حضرت شیخ سید محمد حبیب عرفانی چشتی آستانہ عالیہ عرفانیہ چشتیہ سندر شریف کے موجودہ سجادہ نشین ہیں۔ آپ 17جون بروزجمعرات  1954ء کو پیدا ہوئے۔ آپ سلسلۂ چشتیہ کے بزرگ اور آستانۂ عالیہ عرفانیہ چشتیہ کے بانی حضرت سید محمد وجیہ السیما عرفانی کے فرزند ارجمند ہیں۔ آپ کا تعلق سادات کے رزاقی گیلانی خاندان سے ہے۔   اکتالیس واسطوں آپ کا سلسلۂ نسب حضور مولائے کائنات حضرت علی کرم اﷲ وجہہ الکریم سے جا ملتا ہے۔ آپ کے آباؤاجداد بغداد شریف سے افغانستان کے راستے برصغیر میں تشریف لائے جن کا ذریعۂ معاش تجارت، درس و تدریس اور تصنیف و تالیف تھا۔  چنانچہ سید محمد حبیب عرفانی نے بھی خواجگان اور خاندان کے آباؤاجداد کی نسبت سے ذاتی کاروبار اور زمینداری کو ذریعہ معاش کے طور پر اپنایا۔ آپ دورِحاضر کے ممتاز مذہبی اسکالرز اور سجادگان میں نمایاں مقام رکھتے ہیں۔

تعلیم و تربیت 
آپ نے ابتدائی تعلیم اپنے والدِمحترم اور والدہ محترمہ سے حاصل کی۔ علومِ قرآنی کے سلسلے میں آپ نے قاری محمد یونس، قاری نذیر احمد اور قاری محمد احمد سے استفادہ کیا۔ روایتی تعلیم کے سلسلے میں آپ نے میٹرک اور انٹر بورڈ آف انٹرمیڈیٹ اینڈ سیکنڈری ایجوکیشن لاہور سے پاس کیا اور گریجوایشن پنجاب یونیورسٹی لاہور سے مکمل کی۔ آپ نے اورینٹل کالج پنجاب یونیورسٹی لاہور سے 2005-06ء میں عربی زبان صرف و نحو کا ایک سال کا ڈپلومہ فرسٹ کلاس میں پاس کیا۔ 2007ء میں پنجاب یونیورسٹی لاہور سے ایم اے عربی فرسٹ ڈویژن میں پاس کیا۔ آپ نے 2010-12ء میں یونیورسٹی آف مینجمنٹ اینڈ ٹیکنالوجی (UMT) جوہر ٹاؤن لاہور سے ایم فِل کی ڈگری حاصل کی۔ آپ کے مقالے کا عنوان ’’خانقاہی نظام اور دورِحاضر کے تقاضے‘‘ تھا۔ محولہ بالا یونیورسٹی ہی سے آپ نے پی ایچ۔ڈی کی امتیازی ڈگری 2022ء میں حاصل کی جس کے مقالہ کا عنوان ’’عصرِحاضر میں تعمیرِسیرت کیلئے خانقاہ کا کردار‘‘ تھا۔ حصولِ تعلیم میں آپ کو پروفیسر غلام سرور قریشی، پروفیسر ڈاکٹر خالق داد ملک، ڈاکٹر سیّد قمر علی زیدی اور ڈاکٹر محمد طاہر مصطفیٰ جیسے اساتذہ سے زانوئے تلمذ تہہ کرنے کا شرف حاصل ہوا۔

ازدواجی زندگی 
آپ کی شادی باباسرکار حضرت شیخ سیّد محمد وجیہ السیما عرفانی قدس اﷲ سرہ العزیز کے میٹرک کے زمانے کے ایک دوست جناب شیخ محمد بشیر کی صاحبزادی سے 1983ء میں 29 سال کی عمر میں ہوئی۔ یوں باباصاحب کی دیرینہ دوستی رشتہ داری کے روپ میں جلوہ گر ہو ئی۔ آپ کی اولادِ پاک میں ایک صاحبزادہ اور دو صاحبزادیاں ہیں۔ صاحبزادہ سیّد محمد اخیار حبیب عرفانی نے اولیول بیکن ہاؤس سکول لاہور  اور اے لیول کینیشین انسٹی ٹیوٹ آف مینجمنٹ اینڈ سائنسز (KIMS) لاہورسے کئے۔جبکہ بی ۔بی۔اے آنرز لاہور سکول آف اکنامکس ( LSE) اور لندن کی میڑوپولیٹن یونیورسٹی سے ایم ۔اےصحافت کے امتحانات پاس کئے۔صاحبزادہ اخیار حبیب عرفانی کے بقول آپ انتہائی شفیق ، نرم مزاج اور محبت کرنے والے باپ ہیں ۔

بیعت و مسندِ خلافت 
آپ کے والد ِگرامی اور شیخ و مُرشد نے آخری چند سالوں میں آپ کو مختلف شہروں کے اسفار اور محافل میں ساتھ رکھا،آپ کی تربیت فرمائی، بوقت بیعت آپ کو سامنے بٹھایا اور تمام علومِ ظاہری و باطنی بھی عنایت فرمائے۔ اس ضمن میں آپ کو خدمتِ خلق، مطالعہ اور رزقِ حلال کے حصول کی تلقین بھی فرمائی۔ آپ کے والدِ گرامی حضرت شیخ سیّد محمد وجیہ السیما عرفانی چشتی قدس اﷲ سرہ العزیز کا وصال 22 فروری 1991ء بروز جمعہ کو ہوا۔ 24 فروری 1991ء بروز اتوار کو آپ کی دستار بندی اور مسند نشینی کی تقریب 70ایف ماڈل ٹاؤن لاہور میں منعقد ہوئی۔ حضرت سیّد محمد وجیہ السیما عرفانی چشتی قدس اﷲ سرہ العزیز کی شخصیت جن خوبیوں سے مرکب تھی ،آپ بھی تحمل، برداشت، حسنِ سلوک اور خندہ پیشانی کا عکسِ دلآویز ہیں۔ آپ نے اپنے مُرشد ِگرامی کی زندہ و جاوید تعلیمات کو دوام بخشتے ہوئے اُسے اپنے وابستگان و عقیدت مندان کے معمولات کا حصہ بنا دیا ہے۔ آپ نے حلقہ کو وسعت دیتے ہوئے اپنے شیخ و مُرشد کے حسنِ عمل کو تقویت دی ہے جس سے وابستگانِ سندرشریف نہ صرف پاکستان بلکہ دُنیا کے دوسرے ممالک تک لاکھوں کی تعداد میں پھیلے ہوئے ہیں۔ آپ خانقاہی نظام کی اعلیٰ و ارفع خصوصیات کے پیشِ نظر دینی و دنیوی تعلیمات اور تربیت کیلئے محافل کو باقاعدگی سے جاری رکھے ہوئے ہیں۔ ابتدا میں یہ محافل 70۔ایف ماڈل ٹاؤن لاہور میں ہوتی رہیں۔اب یہ آستانہ عالیہ سندر شریف میں منعقد ہو رہی ہیں۔

فلاحی کام 
حضرت سیّد محمد حبیب عرفانی دیگر روایتی سجادہ نشینوں کے برعکس ایک فعال شخصیت کے حامل ہیں۔ آپ نے اپنے شیخ و مُرشد کے سماجی فلاح و بہبود کے افکار اور اعمال کے فروغ کیلئے جنوری 1995ء میں عرفانیہ میڈیکل سنٹر سندر شریف ملتان روڈ لاہور کی بنیاد رکھی جہاں ہر ماہ کی آخری اتوار کو آئی و جنرل میڈیکل کیمپ کا اہتمام کیاجاتاہے جس میں قیام سے لے کر تادم تحریر 331آئی وجنرل کیمپ منعقد ہوئے جن سے تقریباً 18لاکھ مریض مستفید ہوئے۔ 12 ربیع الاوّل 1419ھ بمطابق 7جولائی 1998ء کو عرفانیہ ماڈل ہائی سکول سندر شریف کی بنیاد رکھی جو اب ہائیرسیکنڈری سکول کا درجہ اختیار کر گیا ہے۔ یہ درگاہ کے بالمقابل 19 کنال اراضی پر مشتمل ہےجس میں کشادہ عمارت ، روشن اور ہوادارکمرے ، کھیل کے وسیع میدان کے ساتھ ساتھ سپورٹس کمپلیکس، آراستہ و پیراستہ لائبریری ، ڈائننگ میس، سائنس اور کمپیوٹر لیبارٹریز ہیں جن میں طلبا حفظِ قرآن کے ساتھ میڑک و انٹر کی تعلیم حاصل کررہے ہیں فارغ التحصیل طلبا ملک بھر کے اچھے اداروں اور جامعات میں تعلیم کے تکمیلی مراحل میں ہیں اورمختلف شعبوں میں اپنی خدمات سرانجام دے رہے ہیں۔

تعلیم و صحت کے منصوبوں کی پیش رفت اور حسنِ انتظام کیلئے آپ کی زیرسرپرستی صاحبزادہ سیّد محمد اخیار حبیب عرفانی مدظلہ العالی کی اٹھارہویں سالگرہ 22 نومبر 2002ء کوالاخیار فاؤنڈیشن کے نام سے ایک این۔جی۔او (NGO) کا قیام عمل میں آیا، جسے 7جولائی 2003ء کو محکمہ سوشل ویلفیئر حکومت پنجاب سے رجسٹرڈ کروایا گیا جس سے کارِخیر کے منصوبوں ،صحت اور تعلیمی  سرگرمیوں کو باقاعدگی میسر آئی۔ الاخیار فاؤنڈیشن نے نادار و مفلس افراد کی مالی امداد، مستحق طلبا کیلئے وظائف ،قدرتی آفات و زلزلہ کے واقعات میں سوات و مالاکنڈ کے متاثر خاندانوں کیلئے گھریلو ساز و سامان کی فراہمی کے منصوبوں میں مثالی خدمات سرانجام دی ہیں۔

مزیدبرآں الاخیار فاؤنڈیشن کا سنہری حروف میں لکھا جانے والا منصوبہ رخنہ زدہ دلوں کی درُستی (Mending Hearts) کا ہے۔ اس منصوبے کا آغاز مارچ 2013ء میں کیا گیا۔ اس کا تعلق ان بچوں سے ہے جن کے دلوں میں پیدائشی طور پر سوراخ ہوتے ہیں۔ جس میں ایک مریض کی سرجری پر  تین سے چار لاکھ روپے خرچ ہوتے ہیں۔ اس منصوبے کے تحت اڑسٹھ بچے صحت یاب ہو کر اپنے والدین کی آنکھوں کی ٹھنڈک ہیں۔

الاخیار فاؤنڈیشن کے زیراہتمام فیصل آباد میں گائنی اینڈ آئی عرفانیہ ہسپتال کے علاوہ فیصل آباد میں سات، لاہور میں دو جبکہ راولپنڈی، ملتان اور کمالیہ میں ایک ایک عرفانیہ میڈیکل سنٹرخدمتِ خلق کے فریضہ کی انجام دہی پر مامور ہیں۔سندر شریف لاہور میں ایک ہسپتال کی تعمیر کا منصوبہ زیر غور ہے ان شاء  اللہ وہ دن بھی جلد آ ئے گا جب یہ منصوبہ تکمیل کے مراحل سے گزر کر شرمندۂ تعبیر ہو گا ۔

حوالہ جات 
مذہبی شخصیات
پاکستانی شخصیات